Raimonds Gabaliņš

Raimonds Gabaliņš (1949—2024) bija latviešu tēlnieks un mūziķis.

 Dzīvesgājums 
Dzimis 1949. gada 7. maijā Liepājā, bērnībā dzīvoja pie vecmāmiņas Vaiņodē.Raimonds Gabaliņš: Nekas nenotiek nejauši irliepaja.lv 29.05.2019 Mācījās Laidzes Ekonomiskajā tehnikumā skaitļojamo mašīnu mehāniķu specialitātē (1965—1969). Strādāja par skaņu operatoru Liepājas Estrādes orķestru birojā un bija bundzinieks Jura Pavītola grupā “Līvi” (1971—1973), mācījās Liepājas Lietišķās mākslas vidusskolas Telpu dekoratīvās noformēšanas nodaļā (1973—1974). Apguva akmens kalšanu pie tēlniekiem Vasīlija Lieknes (1913—1989) un Eduarda Mažeika (1923—1983). 1978. gadā piedalījās Liepājas Jauno mākslinieku izstādē, 1985. gadā notika Raimonda Gabaliņa personālizstāde. 1985. gadā Raimonds Gabaliņš kļuva par Liepājas Tirdzniecības pārvaldes reklāmas grupas biroja vadītāju. Latvijas Mākslinieku savienības (LMS) biedrs no 1990. gada. 1995. gadā kļuva par Liepājas mākslinieku līgas priekšsēdētāju.IN MEMORIAM Raimonds Gabaliņš (07.05.1949.- 02.05.2024.) Latvijas Mākslinieku savienība 2024. gada 8. maijā

1990. gadā Klaipēdas muzejā notika Raimonda Gabaliņa skulptūru izstāde "Personīgs viedoklis", 1999. gadā Liepājas Vēstures un mākslas muzejā un 2000. gadā Talsu novada muzejā skulptūru izstāde "Personības nogrieznis uz laika vektora", 2019. gadā galerijā “Romas dārzs” izstāde "Filozofiskas meditācijas", 2020. gadā Zentas Mauriņas piemiņas istabā Grobiņā izstāde “Personīgais viedoklis”.

Raimonds Gabaliņš bija rosinātājs un vadītājs Liepājas starptautiskajiem plenēriem, bija vadītājs arhitektūras projektēšanas birojā ArchiJazz, džeza kvinteta Jazz for Five dalībnieks.

Miris 2024. gada 2. maijā, apglabāts Limbiķu kapos Grobiņas pagastā.

 Darbi 
 Liepājas karostas piemineklis Baltijas zemūdeņu jūrniekiem (1981, betons),
 Liepājas pilsētas karte (1999),
 Latvijas pagaidu valdības piemiņas zīme (1999, granīts),
 “Kārļa XII zābaks” Virgas pagastā (2001, metāls, granīts, betons),
 Šķēdes memoriāls holokausta upuriem (2005, granīts, betons),
 piemiņas zīme Liepājas ebreju sinagogai (2014, granīts, bronza),
 skulptūra “Problēmas risinājums” (metāls, Ventspils).

 Atsauces 

Kategorija:1949. gadā dzimušie
Kategorija:2024. gadā mirušie
Kategorija:Liepājā dzimušie
Kategorija:Latvijas tēlnieki